## Odluka o osnivanju Povjerenstva za praćenje provedbe mjera za suzbijanje korupcije

### NN 44/2008 (16.4.2008.), Odluka o osnivanju Povjerenstva za praćenje provedbe mjera za suzbijanje korupcije

# VLADA REPUBLIKE HRVATSKE

**1475**

Na temelju članka 23. stavka 3. Zakona o Vladi Republike Hrvatske (»Narodne
novine«, br. 101/98, 15/2000, 117/2001, 199/2003 i 30/2004), Vlada Republike
Hrvatske je na sjednici održanoj 10. travnja 2008. godine donijela

## ODLUKU

### O OSNIVANJU POVJERENSTVA ZA PRAĆENJE PROVEDBE MJERA ZA SUZBIJANJE KORUPCIJE

I.

Osniva se Povjerenstvo za praćenje provedbe mjera za suzbijanje korupcije.

II.

Zadaće Povjerenstva su:
– procjenjivanje korupcijskih rizika te predlaganje i osmišljavanje mjera za
njihovo sprječavanje,
– koordinacija provedbe Strategije suzbijanja korupcije s pripadajućim Akcijskim
planom,
– unapređenje djelotvornosti provedbenih mjera akcijskog plana,
– jačanje međuinstitucionalne suradnje u provedbi mjera Akcijskog plana.

III.

U Povjerenstvo se imenuju:
1. Nacionalni koordinator Povjerenstva: Ana Lovrin, ministrica pravosuđa.
Članovi Povjerenstva:
2. Ana Garačić, zamjenica predsjednika Vrhovnog suda Republike Hrvatske,
3. Dragan Novosel, zamjenik glavnog državnog odvjetnika,
4. Dinko Cvitan, ravnatelj USKOK-a,
5. Marina Dujmović-Vuković, državna tajnica u Ministarstvu pravosuđa,
6. Ivica Buconjić, državni tajnik u Ministarstvu unutarnjih poslova,
7. dr. sc. Dragan Schwarz, državni tajnik u Ministarstvu znanosti, obrazovanja i
športa,
8. Ante Zvonimir Golem, državni tajnik u Ministarstvu zdravstva i socijalne
skrbi,
9. mr. sc. Zdravko Marić, državni tajnik u Ministarstvu financija,
10. Miljenko Pavlaković, državni tajnik u Ministarstvu gospodarstva, rada i
poduzetništva,
11. mr. sc. Josip Kraljičković, državni tajnik u Ministarstvu poljoprivrede,
ribarstva i ruralnog razvoja
12. Herman Sušnik, državni tajnik u Ministarstvu regionalnog razvoja, šumarstva
i vodnog gospodarstva,
13. Željko Tufekčić, državni tajnik u Ministarstvu mora, prometa i
infrastrukture,
14. Zoran Šikić, državni tajnik u Ministarstvu kulture,
15. Davor Mrduljaš, državni tajnik u Ministarstvu zaštite okoliša, prostornog
uređenja i graditeljstva,
16. Antun Palarić, državni tajnik Središnjeg državnog ureda za upravu,
17. dr. sc. Igor Vidačak, predstojnik Ureda za udruge Vlade Republike Hrvatske
18. Goran Matešić, predsjednik Državne komisije za kontrolu postupaka javne
nabave
19. dr. sc. Diana Šimić, zamjenica državnog tajnika Središnjeg državnog ureda za
e-Hrvatsku,
20. mr. Jozo Serdarušić, zamjenik glavnog državnog revizora.
Nacionalni koordinator Povjerenstva može, prema potrebi, uključiti u rad i
predstavnike drugih državnih tijela.

IV.

U državnim tijelima iz kojih su imenovani članovi Povjerenstva iz točke III. ove
Odluke, a koja su nositelji antikorupcijskih mjera, odredit će se ustrojstvena
jedinica koja će obavljati poslove vezane uz provedbu Strategije suzbijanja
korupcije i rad toga tijela na implementaciji Strategije.

V.

Stručne i administrativne poslove za Povjerenstvo za praćenje i provedbu mjera
za suzbijanje korupcije obavlja Odjel za nadzor mjera za provođenje Strategije
suzbijanja korupcije Ministarstva pravosuđa. Odjel ujedno obavlja poslove
Tajništva Povjerenstva.

VI.

Ova Odluka stupa na snagu danom donošenja, a objavit će se u »Narodnim
novinama«.

Klasa: 022-03/08-02/21
Urbroj: 5030106-08-1
Zagreb, 10. travnja 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur.**, v. r.

Odluka, NN 44/2008-1475
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)